b'\n_START_ARTICLE_\nKanalne zrake\n_START_PARAGRAPH_\nKanalne zrake ili anodne zrake su snop ili struja pozitivno nabijenih \xc4\x8destica koje nastaju u izbojnim elektronskim cijevima u razrije\xc4\x91enim plinovima pri vrlo niskome tlaku (manje od 1\xc2\xa0Pa). Kanalne zrake prolaze kroz otvor (kanal) u katodi i u prostoru iza nje svojstveno svjetlucaju. Ime im je dao otkriva\xc4\x8d, njema\xc4\x8dki fizi\xc4\x8dar Eugen Goldstein, koji je s njima obavljao pokuse oko 1886., a njihova svojstva istra\xc5\xbeivali su jo\xc5\xa1 W. Crookes i P. Lenard, a posebice J. J. Thomson. Mjerenjem omjera njihova elektri\xc4\x8dnog naboja i mase elektri\xc4\x8dnim i magnetnim poljima utvr\xc4\x91eno je da su kanalne zrake pozitivno nabijeni ioni plina koji se nalaze u izbojnim cijevima. Kanalne zrake imaju danas va\xc5\xbenu ulogu u mikrotehnici i nanotehnici ubacivanja (implantacije) slojeva pozitivno nabijenih iona, odnosno atoma u fizici i tehnologiji poluvodi\xc4\x8da i njihovih heterostruktura.\n_START_SECTION_\nObja\xc5\xa1njenje\n_START_PARAGRAPH_\nAko u katodnoj cijevi na\xc4\x8dinimo otvor u katodi, to \xc4\x87e pozitivni ionim koji nastaju u razrije\xc4\x91enom plinu, kod tlaka od 0,000 065 bara, stvarati iza katode takozvane kanalne ili anodne zrake koje daju crvenkastu svjetlost, a \xc5\xa1ire se pravocrtno. Dakle, kanalne zrake su struja pozitivnih iona. _NEWLINE_I na kanalne zrake djeluje magnetsko i elektri\xc4\x8dno polje, ali ono mora biti vrlo jako. Prema skretanju kanalnih zraka u magnetskom, odnosno elektri\xc4\x8dnom polju, mo\xc5\xbeemo zaklju\xc4\x8diti da je njihov elektri\xc4\x8dni naboj pozitivan jer im je otklon na suprotnu stranu od katodnih zraka. Istra\xc5\xbeivanjem njihova specifi\xc4\x8dnog naboja e/m, na\xc5\xa1lo se da je on manji nego kod katodnih zraka. Razlog je u tome \xc5\xa1to je masa \xc4\x8destica m u kanalnim zrakama mnogo ve\xc4\x87a nego kod katodnih zraka. Osim toga je e/m razli\xc4\x8dit kod raznih plinova. Odatle mo\xc5\xbeemo zaklju\xc4\x8diti da su kanalne zrake struja atoma, odnosno atomskim skupinama koje nose pozitivan naboj, to jest one su pozitivni ioni plina koji se nalazi u cijevi. Brzina kanalnih zraka je 3\xe2\x88\x9910\xe2\x81\xb5 do 3\xe2\x88\x9910\xe2\x81\xb7 m/s. Kanalne, kao i katodne zrake, izazivaju ionizaciju plinova.'